Internasionale oorsig: Moontlike finale breuk tussen Europa en Rusland | Maroela Media
Sedert die verhouding tussen Europa en Rusland in 2014 drasties begin versleg het, handhaaf Angela Merkel, die Duitse bondskanselier, 'n balansspel in 'n poging om Rusland nie heeltemal van Duitsland en die hele Europa te vervreem nie. Merkel het oor die afgelope ses jaar, sedert Rusland die Krim-skiereiland van Oekraïne geannekseer het, leiding geneem met onderhandelinge tussen Rusland, Oekraïne en ander rolspelers.
Die onlangse vergiftiging van die Russiese opposisieleier Alexei Navalny op 'n vlug tussen Moskou en Siberië en sy uiteindelike behandeling in 'n hospitaal in Berlyn, Duitsland, het die Duitse posisie ten opsigte van die hantering van Rusland en die Poetin-regering onder ernstige druk geplaas. Verskeie politieke partye, politieke leiers en ander groepe in Duitsland, die res van Europa en die Europese Unie het die afgelope twee weke voorgestel dat Duitsland dringend sy benadering tot Rusland moet hersien.
Duitsland het wesenlike ekonomiese belange in Rusland. Die bou van die volledig ondersese gaspypleiding, Nord Stream 2, tussen Vyborg in Rusland en Lubmin in die noorde van Duitsland is 'n projek wat vir Rusland en Duitsland van groot belang is. Wanneer die pypleiding voltooi is, indien dit wel voltooi word, sal dit huidige gaspypleidings deur Oekraïne en Belo-Rusland omseil om 'n direkte verbinding tussen die enorme gasvelde van Rusland en die groot en ryk mark vir gas in Wes-Europa te skep.
(Foto: AP Photo/Dmitry Lovetsky, file)
Daar is nou 'n groter wordende groep politici in Duitsland wat daarop aandring dat Merkel die pypleidingprojek wat tans teen 'n koste van 9,5 miljard Amerikaanse dollar deur die Russe gebou word, moet kanselleer. Dit sal tot 'n skielike en dramatiese verswakking in die verhouding tussen Rusland en Duitsland aanleiding gee.
Duitsland en Merkel se motief vir die instandhouding van 'n redelik normale verhouding met Rusland strek egter verder as slegs die ekonomiese belange van Duitse maatskappye en toegang tot 'n volhoubare gasvoorraad uit Rusland. Merkel besef ook die risiko wat dit vir Europa inhou indien die verhouding tussen die Weste en Rusland totaal skipbreuk sou ly.
Versoeke vir baie strenger sanksies teen Rusland en senior amptenare in die Poetin-administrasie het die afgelope week in die wandelgange van parlemente in verskeie Europese lande opgegaan. Sou sodanige nuwe sanksies ingestel word en Westerse lande nog strenger stappe teen Rusland instel, sal die verhouding tussen die Weste en Rusland waarskynlik sodanig verswak dat dit nie gou weer genormaliseer kan word nie. Dit sal ernstige ekonomiese, veiligheid- en geopolitieke gevolge inhou.
Die kansellasie van die Nord Stream-pypleidingprojek en nuwe sanksies teen Rusland sal die Russe in die arms van China, Turkye, Iran en ander lande in die Midde-Ooste en Asië injaag. Dit sal Rusland 'n nog sterker motief gee om in lande aan sy westelike en suid-westelike front betrokke te raak ten einde 'n buffergebied tussen die Weste en Rusland te verseker.
Geen Westerse land het aptyt vir 'n oorlog met Rusland nie. Westerse lande, selfs die VSA met sy enorme weermag, besef ook dat 'n oorlog teen Rusland weens veral geografiese redes nie gewen kan word nie. Al wat dus oorbly, is 'n nuwe koue oorlog wat ernstige gevolge vir Oos-Europa sal inhou, maar ook nuwe alliansies, veral dié tussen Rusland, China, Turkye en Iran, sal vorm wat tot nuwe uitdagings in die Midde-Ooste en Asië sal lei.
Wladimir Poetin is 'n slinkse strateeg en elke tree wat hy gee word met ernstige oorweging van al die moontlike gevolge gedoen. Poetin besef die moeilike posisie waarin veral Duitsland en Europa verkeer. Die herhaaldelike vergiftiging van opposisiepolitici, Rusland se ondersteuning aan separatistegroepe in die ooste van Oekraïne, die Russe se steun aan Aleksander Loekasjenko in Belo-Rusland en die land se beweerde inmenging in verkiesings in Westerse lande maak egter die verbetering van die verhouding tussen Rusland en die Weste baie moeilik. Europa, en veral Duitsland, sal egter alle moontlike gevolge in ag moet neem voordat hulle stappe doen wat Rusland finaal oos laat kyk en wat 'n nuwe koue oorlog kan inlei.
'Poetin is 'n slinkse strateeg'?… So watter oorlog/skade het Rusland onder hom begin/aangerig? En watter bewyse is daar dat Rusland die opposisie-leier vergiftig het? Die mees verouderde en eensydige kommentaar, jammer. Miskien moet die gevolge van 'n oorlog teen Rusland deur die dom anties van Europa dmv Navo deurdink word. Wie sou bv grootliks baat as Putin se mag vernietig word?